TARYBOS REGLAMENTAS (EB) Nr. 999/2004
2004 m. gegužės 17 d.
dėl Reglamento (EB) Nr. 1531/2002 dėl importuojamų spalvotojo vaizdo televizijos imtuvų, kurių kilmės šalis yra Kinijos Liaudies Respublika, Korėjos Respublika, Malaizija ir Tailandas, apmokestinimo galutiniu antidempingo muitu ir spalvotojo vaizdo televizijos imtuvų, kurių kilmės šalis yra Singapūras, importui taikomos procedūros nutraukimo taikymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
uatsižvelgdama į1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos Bendrijos narėmis nesančių valstybių (1), toliau - pagrindinis reglamentas), ir ypač į jo 8 straipsnį, 11 straipsnio 3 dalį ir 22 straipsnio c punktą,
atsižvelgdama į Komisijos, pasikonsultavus su Patariamuoju komitetu, pateiktą pasiūlymą,
kadangi:
A. PROCEDŪRA
1. Galiojančios priemonės
(1)
Reglamentu (EB) Nr. 1531/2002 (2) Taryba galutiniu antidempingo muitu apmokestino į Bendriją importuojamus spalvotojo vaizdo televizijos imtuvus (toliau - aptariamas produktas), kurių kilmės šalis yra inter alia Kinijos Liaudies Respublika (toliau - Kinija). Komisijos sprendimu 2002/683/EB (3) buvo priimtas įsipareigojimas dėl septynių eksportuotojų Kinijoje: Haier Electrical Appliances Corporation Ltd, Hisense Import & Export Co., Ltd, Konka Group Co., Ltd, Sichuan Changhong Electric Co. Ltd, Skyworth Multimedia International (Shenzhen) Co., Ltd, TCL King Electrical Appliances (HuiZhou) Co., Ltd, ir Xiamen Overseas Chinese Electronic Co, Ltd.
(2)
Reglamentu (EB) Nr. 1531/2002 buvo nustatyta 44,6 % muito norma, taikoma grynai, laisvai Bendrijos pasienyje iš Kinijos importuojamos aptariamo produkto kainai prieš apmokestinimą muito mokesčiu.
2. Tyrimas
(3)
2004 m. kovo 20 d.Europos Sąjungos oficialiajame leidinyje (4) paskelbdama pranešimą Komisija pareiškė inicijuojanti dalines tarpines antidempingo priemonių, taikomų tam tikriems importuojamiems produktams, kurių kilmės šalis yra Kinijos Liaudies Respublika, Rusijos Federacija, Ukraina ir Baltarusijos Respublika, peržiūras pagal pagrindinio reglamento 11 straipsnio 3 dalį ir 22 straipsnio c punktą. Spalvotojo vaizdo televizijos imtuvų, kurių kilmės šalis yra Kinija, importui nustatyta antidempingo priemonė yra viena iš tų priemonių, kurių peržiūra buvo inicijuota (toliau - priemonės).
(4)
Peržiūra buvo pradėta Komisijos iniciatyva, siekiant išnagrinėti, ar dėl 2004 m. gegužės 1 d. Europos Sąjungos plėtros (toliau - plėtra) tas priemones reikėtų patikslinti.
(5)
Kadangi tam tikram importuojamo aptariamo produkto, kurio kilmės šalis yra Kinija, kiekiui šiuo metu taikomas įsipareigojimas dėl kainos tam tikrai apimčiai, buvo inicijuota priemonių peržiūra, siekiant išnagrinėti, ar šis įsipareigojimas, kuris buvo nustatytas remiantis 15 valstybių narių Bendrijos duomenimis, turėtų būti patikslintas atsižvelgiant į plėtrą.
3. Suinteresuotosios tyrimo šalys
(6)
Visoms Komisijai žinomoms suinteresuotosioms šalims, įskaitant Bendrijos pramonę, Bendrijos gamintojų ar naudotojų asociacijas, eksportuotojus/gamintojus atitinkamose valstybėse, atitinkamų valstybių importuotojus ir jų asociacijas bei atitinkamas valdžios institucijas, taip pat suinteresuotosioms šalims dešimtyje naujų valstybių narių, kurios įstojo į Europos Sąjungą 2004 m. gegužės 1 d. (toliau - ES 10), buvo pranešta apie tyrimo inicijavimą ir suteikta galimybė raštu pareikšti savo nuomonę, pateikti informaciją ir patvirtinamuosius įrodymus, laikantis inicijavimo pranešime nurodyto termino. Visos suinteresuotosios šalys, kurios prašė išklausyti jų nuomonę ir nurodė priežastis, kodėl tai turėtų būti padaryta, buvo išklausytos.
(7)
Šiuo atžvilgiu savo nuomonę pareiškė šios suinteresuotosios šalys:
a)
Bendrijos gamintojas:
-
Royal Philips Electronics, Eindhoven, Nyderlandai;
b)
eksportuojantys gamintojai:
-
Kinijos prekybos rūmai, Pekinas, Kinijos Liaudies Respublika, šių eksportuojančių gamintojų vardu:
-
Haier Electrical Appliances Corporation Ltd,
-
Hisense Import & Export Co., Ltd,
-
Konka Group Co., Ltd,
-
Sichuan Changhong Electric Co. Ltd,
-
Skyworth Multimedia International (Shenzhen) Co., Ltd,
-
TCL King Electrical Appliances (HuiZhou) Co., Ltd,
-
Xiamen Overseas Chinese Electronic Co., Ltd.
B. APTARIAMAS PRODUKTAS
(8)
Aptariamas produktas - tai spalvotojo vaizdo televizijos imtuvai, kurių ekrano įstrižainės ilgis yra daugiau negu 15,5 cm, nepaisant to, ar tame pačiame korpuse yra įmontuotas radijo imtuvas ir/arba laikrodis. Šis produktas šiuo metu klasifikuojamas taikant KN kodus ex 8528 12 52, 8528 12 54, 8528 12 56, 8528 12 58, ex 8528 12 62 ir 8528 12 66.
C. TYRIMO REZULTATAI
1. Suinteresuotųjų šalių pareiškimai
(9)
Kinijos mašinų ir elektroninių prekių importo ir eksporto prekybos rūmai (CCCME), bendrovių, kurioms kartu su CCCME buvo suteiktas įsipareigojimas, vardu pareiškė, kad importo apimtis, kuriai taikomas įsipareigojimas dėl kainos, buvo nustatyta 15 valstybių narių ES tikrojo suvartojimo dalies pagrindu. Todėl jie teigė, kad šį įsipareigojimą reikia peržiūrėti, kad būtų deramai atsižvelgta į 25 valstybių narių ES rinką. Jie teigė, kad tokia peržiūra yra būtina, siekiant išvengti diskriminavimo kitų aptariamo produkto eksportuotojų į ES naudai.
2. Iš valstybių narių gautos pastabos
(10)
Valstybės narės pareiškė savo nuomonę ir dauguma jų pritaria priemonių patikslinimui, siekiant atsižvelgti į plėtrą.
3. Įvertinimas
(11)
Atlikta turimų duomenų ir informacijos analizė patvirtino, kad aptariamo produkto importo iš Kinijos į ES 10 apimtys yra didelės. Kadangi importo apimtis, kuriai taikomas šiuo metu galiojantis įsipareigojimas dėl kainos, buvo nustatyta 15 valstybių narių ES pagrindu, todėl nėra atsižvelgta į rinkos padidėjimo, kuris atsirado dėl plėtros, poveikį.
4. Išvada
(12)
Apsvarsčius tai, kas išdėstyta pirmiau, prieita išvados, kad, siekiant atsižvelgti į plėtrą, reikia patikslinti priemones, kad būtų atsižvelgta į papildomą importo į ES 10 rinką apimtį.
(13)
Pirminė importo apimtis, kuriai taikomas įsipareigojimas dėl kainos 15 valstybių narių ES, buvo skaičiuojama kaip augantis dydis, kuris turėtų pasiekti nustatytą ES tikrojo suvartojimo dalį penktaisiais įsipareigojimo taikymo metais. Importo apimties, kuriai taikomas įsipareigojimas dėl kainos, padidėjimo dydį galima apskaičiuoti taikant tą patį skaičiavimo metodą.
(14)
Todėl manoma, kad Komisija gali priimti pasiūlymą iš dalies pakeisti įsipareigojimą, atsižvelgiant į padėtį po plėtros ir remiantis 13 konstatuojamoje dalyje aprašytu metodu,
PRIĖMĖ ŠĮ REGLAMENTĄ:
1 straipsnis
Komisija gali priimti pasiūlymą pakeisti įsipareigojimą, padidinant importo apimtį, kuriai taikomas įsipareigojimas dėl kainos, priimtas Sprendimu 2002/683/EB dėl spalvotojo vaizdo televizijos imtuvų, kurių kilmės šalis yra Kinijos Liaudies Respublika, importo. Padidinimas apskaičiuojamas naudojant tą patį skaičiavimo metodą, kuris buvo taikytas nustatant pirminį įsipareigojimą dėl kainos 15 valstybių narių ES, t.y. kaip augantis dydis, kuris pasiekia nustatytą ES tikrojo suvartojimo dalį penktaisiais įsipareigojimo taikymo metais.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gegužės 17 d.